Papersnake/gushiwen huggingface dataset:
送僧游越
宋祁（宋代）

越绝天长晓雾低，若耶云树蔽春晖。
江龙浪稳迎杯度，岩虎蹊空避锡归。
晨饭聚香斋品洁，夜盆沈漏睡魔稀。
玉珰谁望西来气，五叶花开祖有衣。
清平乐
刘一止（宋代）

相望吴楚。远信无凭据。欲倩春风吹泪去。化作愁云恨雨。

春应已到三吴。楚江日夜东徂。惟有溯流鱼上，不知尺素来无。
桃源
刘攽（宋代）

武陵溪深山合沓，岩谷掩映秦人家。仙俗迷涂不可到，春风流水空桃花。

山中道人多百岁，翠发萧条神骨异。渔舟往往傍林麓，相逢亦问人间世。
庄居述怀二绝 其一
舒远（元代）

花如铺锦柳如绵，落日空山哭杜鹃。痴客不知尘世事，颠厓长伴白云眠。
句 其四
李彭（宋代）

相望唇亡齿寒国，书来莫惜剡溪藤。
读东坡集有感
梅曾亮（清代）

七载黄州已似家，又从儋耳度年华。东坡有地聊栽竹，南海无人且看花。

白发瞿塘悲剑器，青衫湓浦泣琵琶。飘零词客多哀怨，学道如公信有涯。
答杨髯公
释今无（明代）

砻得龙文不种瓜，耳根偏解听寒笳。文章青史传孤管，天地浮生任客槎。

走马始知秦地月，逢人方羡武陵花。解空更欲同君语，却爱刘协学出家。
宿猿洞和程师孟韵
福州运判（宋代）

晓来人语□□惊，空有三元□□亭。
冻酒点唇浮白蚁，穠桃迷眼落红星。
地名小酉神仙窟，天设湘阴水墨屏。
蕴藉莫夸洞庭记，移文休勒北山扃。
有诣常宁拜舍利塔者以偈赠之
释谷泉（宋代）

诸禅结伴游玉塔，灵踪胜境将心劄。
归来举似春如何，何似狂僧无缝塔。
无缝塔，最难邈，
岂同白玉受人踏。五湖四海尽云奔，
踏破几多鞋与靸。无缝塔，
甚匼匝，若遇同人方始答。
忽然展手借样看，便与拦腮鼓一搭。
金错刀行
陆游（宋代）

黄金错刀白玉装，夜穿窗扉出光芒。
丈夫五十功未光，提刀独光顾八荒。
京华结交尽奇士，意气相期共生死。
千年史册耻无名，一片丹心报天子。
尔来从军天汉滨，南山晓雪玉嶙峋。
呜呼！楚虽三户能亡秦，岂有堂堂中国空无人！
次韵长汀壁间韵
刘子翚（宋代）

窜鼠惊残梦，萧萧老屋虚。
风声传远濑，寒意入秋蔬。
客路漂摇久，归身憔悴余。
西窗满残照，仿佛似吾庐。
张舸斋邀饮江上之临东亭醉中赋赠
钱林（清代）

酒怀枯死渴不开，江口怒卷涛声来。临东亭前日滟滟，将水添入黄金杯。

江亭主人旧张绪，岸柳留人不能去。离情摇动十年前，寒绿须眉冷相聚。

飞云履舄我倦游，君尚逸兴凌沧洲。楼图卷出武夷色，呼吸石髓穷冥搜。

君诗曲折写清快，纵笔还愁海门隘。鹤声一一飞上天，无数江豚下风拜。

惊涛脚底鼋鼍奔，抛珠溅玉不敢吞。狂飙吹落阑干唾，恐有当年旧酒痕。
南歌子·远水澄明绿
蔡伸（宋代）

远水澄明绿，孤云暗淡愁。白苹红蓼满汀洲。肠断圆蟾空照、木兰舟。节物伤羁旅，归程叹滞留。佳期已误小红楼。赖得今年犹有、闰中秋。
招常父承君舟中观雪
孔平仲（宋代）

泊舟亭下水，隔岸有脩竹。晨起雪纷纷，开帘见群玉。

请来同此景，一醉杯中绿。
题钱舜举写生五首·青瓜
陈深（宋代）

苍然蓝田姿，幽怀莹冰雪。
邂逅青门翁，曾救人间蝎。
河阳（一作伤曹娘）
宋之问（唐代）

昔日河阳县，氛氲香气多。曹娘娇态尽，春树不堪过。
颂古二十首
释道颜（宋代）

门外依然雨滴声，万般巧说争如实。
平生心胆向人倾，相见还同不相识。
过延陵
陈辅（宋代）

两年一剑为谁留，古邑重来四十秋。
不是过辞元亮酒，知公偏爱赤松游。
咏函谷关
汪遵（唐代）

脱祸东奔壮气摧，马如飞电毂如雷。
当时若不听弹铗，那得关门半夜开。
杂兴二首 其二
陆游（宋代）

此身漂荡等流槎，又向江村送岁华。急雨遇寒凝作雪，明灯无灺结成花。

座悬镜古森毛发，瓯聚茶香爽齿牙。况是贫家多乐事，阿开渐学手吒叉。
偈五首
释宗琏（宋代）

唤作拄杖则触，不唤作拄杖则背。
若也识得，荆棘林中撒手，
是背海里横身。脱或未然，
普贤乘白象，土宿跨泥牛。
大义渡
释普岩（宋代）

孩儿不见弃浑身，可惜婆婆眼不亲。
白浪洪波无了日，于今愁杀渡头人。
立夏日南风大作二首
项安世（宋代）

堤边树子最无情，恰则春归第一程。
舞向南风浑不住，叶间羞损旧啼莺。
客中春望用林廷元韵
祁敏（明代）

燕台南望欲沾巾，万里青霄一客身。满眼飞云何处岭，数枝新柳异乡春。

才名自愧居人后，岁月那堪到鬓频。情绕家山归未得，年年杯酒负花辰。
与歌童田顺郎
刘禹锡（唐代）

天下能歌御史娘，花前叶底奉君王。

九重深处无人见，分付新声与顺郎。
宴金粟公子山居
蒋主孝（明代）

我为尘网婴，青春苦无乐。偶乘款段马，慰子守岩壑。

竹隐邯郸鸠，庭舞青田鹤。细柳垂疏篱，山花映丛薄。

景至情复浓，黄流对君酌。君本豪杰才，乃置居士屩。

呜呜吹剑首，草木怨摇落。不闻扬子云，识字终投阁。
梅花引
陆求可（清代）

露花香。露衣凉。池上芙蓉欲避霜。玩清光。玩清光。

何处雁归，月明人断肠。

疏钟敲醒黄昏醉。疏砧敲落黄昏泪。漏声长。漏声长。

生怕梦多，薰笼闲半床。
宿义林院
范成大（宋代）

暝气昏如雨，禅房冷似冰。
竹间东岭月，松杪上方灯。
惊鹘盘金刹，流萤拂玉绳。
明朝穷脚力，连夜斩崖藤。
黄杨
王十朋（宋代）

嘉彼黄杨，郁焉其苍。匪瓮而圆，匪盖而张。百干同根，森如弟昆。

千枝其子，万叶其孙。惟此黄杨，先子所植。草木有义，先子之德。

愿言我家，兄弟子孙。如此嘉树，永为义门。
云仙引（桂花·夹锺羽）
冯伟寿（宋代）

紫凤台高，戏鸾镜里，馡々几度秋馨。黄金重，绿云轻。丹砂鬓边滴粟，翠叶玲珑烟剪成。含笑出帘，月香满袖，天雾萦身。

年时花下逢迎。有游女、翩翩如五云。乱掷芳英，为箸斜朵，事事关心。长向金风，一枝在手，噢药悲歌双黛嚬。远临溪树，对初弦月，露下更深。
偈颂七十六首
释师观（宋代）

动弦别曲，叶落知秋。
风生大野，水向东流。
哭尚书墓 其二
李彭（宋代）

种竹当年语尚新，藏山万卷总成尘。牙签知落谁家去，往事凄凉欲损神。
别尹鍊师
李群玉（唐代）

吾家五千言，至道悬日月。若非函谷令，谁注流沙说。

多君飞升志，机悟独超拔。学道玉笥山，烧丹白云穴。

南穷衡疑秀，采药历幽绝。夜卧瀑布风，朝行碧岩雪。

洞宫四百日，玉籍恣探阅。徒以菌蟪姿，缅攀修真诀。

尘笼罩浮世，遐思空飞越。一罢棋酒欢，离情满寥泬。

愿骑紫盖鹤，早向黄金阙。城市不可留，尘埃秽仙骨。
书山中老人语
刘崧（元代）

山下新亡恶少儿，林间挟弹少来时。昨朝鹳鹤争飞过，定结春巢向近枝。
台阳八景
余文仪（清代）

涌浪声声似鼓鼙，将军从此殄鲲鲵。清笳落日归渔笛，战垒寒鲲冷钓堤。

但觉星光齐上下，不分燐火遍东西。太平岁久销沉尽，折戟何须问水犀。
夜雨有念
白居易（唐代）

以道治心气，终岁得晏然。何乃戚戚意，忽来风雨天。

既非慕荣显，又不恤饥寒。胡为悄不乐，抱膝残灯前。

形影暗相问，心默对以言。骨肉能几人，各在天一端。

吾兄寄宿州，吾弟客东川。南北五千里，吾身在中间。

欲去病未能，欲住心不安。有如波上舟，此缚而彼牵。

自我向道来，于今六七年。炼成不二性，消尽千万缘。

唯有恩爱火，往往犹熬煎。岂是药无效，病多难尽蠲。
暮春偕小米由云栖抵理安回至南屏晚眺 其一
胡敬（清代）

薄雾不成雨，霁景明朝晖。行行准芳塍，麦老豆荚肥。

传闻竹深准，有士开禅扉。岂惟竹径深，水绕山亦围。

竹深不见天，零露午未晞。此中得延伫，日暮应忘归。

何必定入门，妙理悟者稀。
朝中措（和张文伯远亭）
王之道（宋代）

晴烟漠漠日晖晖。天际远山低。槛外碧芜千里，坐来目送鸥飞。

诗笺谈尘，珠盘落落，玉屑霏霏。更把登临余兴，翻成白雪歌词。
乘月泛小舟归泊头二首 其二
李纲（宋代）

纤云四卷列星稀，重露如珠湿客衣。竟日罗浮何所得，满船空载月明归。
送钱易
王曾（宋代）

籍其声名喧魏阙，幽奇风物指吴乡。
上饶此去逾千里，莫惜临岐酒满觞。
喜晴再用前韵
王十朋（宋代）

天闵斯民意已回，群阴不扫自应开。扶桑晓日曈曈出，玉宇清风习习来。

水绿渔翁声欸乃，月明诗客手敲推。秧针刺水麦摇浪，定有丰年无后灾。
和永叔琅琊山六咏其二琅琊溪
梅尧臣（宋代）

枯藤垂溪水已消，溪水溅溅石间乱。
潭静鸟呼人渡时，鸟惊人语来还散。
浔阳江闻笛
邓云霄（明代）

西风瑟瑟吹寒莎，野笛如啼又似歌。砍竹定遇武昌老，抆泪尚咽湘江蛾。

鱼龙欲睡移深浦，鸿雁惊飞掠远波。试问当年白司马，琵琶幽怨较谁多。
江中遇黄领子刘隆
张说（唐代）

危石江中起，孤云岭上还。相逢皆得意，何处是乡关。
答章林伯
刘克庄（宋代）

自笑狂吟浪窃名，敢将孤垒敌长城。
才高君策追风骠，计急吾长背水兵，
远道书来如面见。异时序反托诗行。
残年无复游吴楚，樽酒何由得细评。
寄同年谢骞御史
郑文康（明代）

才向琼林醉绮筵，又乘骢马下南天。台中老吏称多学，路上行南说少年。

环佩暂离双阙下，封章频到五云边。春来行尽江东郡，一路停鞭解倒悬。
慰秉之
王鏊（明代）

功名不用叹差池，利钝人生固有之。襄野迷途回未远，邯郸荣梦觉多时。

尚平易足君应尔，蘧瑗知非我所师。芥蒂胸中都扫尽，兄酬弟劝复何疑。
涪州
张商英（宋代）

瘴地风云早，温天气候催。穷冬不见雪，正月已闻雷。
读宋景濂九贤遗像记
钟芳（明代）

濂溪周子颜如玉，颐下丰腴更修目。紫衣褒袖帽三山，髯疏舄赤裳还白。

伯淳长貌色微苍，帽缁履白袍色黄。三者伊川正相似，气象夷粹殊刚方。

康节广颡神清爽，缁袍素履和且庄。帽围有翼内领皂，颧高肩耸颀其长。

横渠衣帽与前类，面圆色黄气刚毅。温公深衣兼幅巾，大带组履皆如制。

晦庵体貌长更丰，目小而秀颧微红。面右黑子如北斗，蹑方衣素舒而恭。

南轩恢伟姿烨然，椰冠道服青皂缘。绦丝履白眉目秀，望之宛若人中仙。

东莱亦复伟形貌，幅巾峨峨服仍道。俨然在望即之温，九贤异地皆同调。

图形大约如前云，按图学步讹本真。景怀我笃缁衣好，读之仿佛瞻其人。

其人远矣道则迩，自湔尘翳传心神。吁嗟，今人自诧不落周孔后，九贤遗迹成刍狗。
颂古二十五首 其十九
释崇岳（宋代）

云开空自阔，叶落即归根。回首烟波里，渔歌过远村。
感皇恩 赋叠罗花
党怀英（金朝）

碧玉撚条，蓝袍裁叶。明艳黄深软金叠。道装仙子，谪堕蕊珠仙阙。

为春閒管领，花时节。

汉额妆浓，楚腰舞怯。襞积裙馀旧宫褶。东君着意，留伴小庭风月。

任教鶗鴂唤，群芳歇。
凌歊台六首
吴芾（宋代）

百尺台前万顷宽，风烟缥缈隔尘寰。
天浮江水兼湖水，云抹淮山与楚山。
景物宛如图画里，星河只在户庭间。
登临莫作悲秋意，且对黄花一解颜。
边笛 其一
陈景元（宋代）

秋风吹雨过桑乾，羌笛何来怨夜阑。多少健儿颜色改，荷戈齐向月中看。
江城子·王温季自北都归过予三河坐中赋此
蔡圭（金朝）

王温季自北都归，过余三河，坐中赋此。

鹊声迎客到庭除。问谁中？故人车。千里归来，尘色半征裾。珍重主人留客意，奴白饭，马青刍。
东城入眼杏千株。雪模糊，俯平湖。与子花间，随分倒金壶。归报东垣诗社友，曾念我，醉狂无。
赠李士达进士
张诩（明代）

北来汉使者，秋枉粤山人。遥指飞霞上，青松挂月新。
游俞氏庵次叔祖韵
张镃（宋代）

青山稳处衲僧家，得趣应难向客夸。
春砌浪生金凤草，夏窗低客木龙花。
安禅旧日参临济，照影新游爱水涯。
酩酊讵论归路晚，壁间贫纵墨翻鸦。
莲叶何田田
吴克恭（元代）

莲叶何田田，田田生绿波。明朝大如盖，风吹将奈何！
次韵周圣举从子乞纸
汪藻（宋代）

溪翁捣冰时，寒甚龟手絮。千金售词客，妙语零唾雾。

回看乌丝栏，一嫡轻百庶。长供虿尾落，肯受蝇头污。

今朝持赠君，真似翼傅虎。应缘未给札，欲草子虚赋。

他年五十万，渠复愿邻富。行看醉帖来，家不设寒具。
题刘元畸书舍
周孚（宋代）

不厌屠龙学，吾衰祇见公。勤如袁伯业，清甚陆龟蒙。

身健何妨老，诗工莫厌穷。要为千岁托，试判一生功。
八咏警戒 其六
吴处厚（宋代）

直道更和光，双修誉乃彰。直须和辅助，和赖直交相。

恃直终多讦，偏和又少刚。能和又能直，行己自芬芳。
东园 其三
释道潜（宋代）

云峰缺处支筇立，溪溜声中弄扇行。习习南风吹百草，幽香知有蕙兰生。
和托斋尚书雨忆浣花堂寓宿之作
尹台（明代）

尚忆西岷云气生，犹思昏黑蜀星明。虚灯独夜草堂宿，细雨高秋木叶鸣。

天地名贤空往迹，山川文藻漫含情。谁言紫阁青扉梦，长动烟猿水鸟声。
三天竺还五首
方回（元代）

松枝垂地荫松身，恨不移家此卜邻。
石上一根长数丈，似吾细看更无人。
和秦寿之中秋玩月三首 其一
王之道（宋代）

一樽芳酒起沉烟，绝胜红裙拥后前。山色水光相上下，月华秋气共清圆。

佳时令我思韩愈，好梦逢君想惠连。老大不知追逐乐，却因妍唱惜流年。
和叔惠荠
韩维（宋代）

君居压城根，厥产地宜荠。
呼儿乘昼暄，培壤露寒翠。
撷之登盘蔬，蔼蔚见春意。
方其下筯时，绝甘遽吾遗。
物虽美芹微，意重生刍比，
苟为势利心，千金何足贵。
游灵岩和韵三首
李壁（宋代）

选胜宁辞屐齿尖，摩挲墨妙半儒先。
八年两到人争问，香火灵山似有缘。
月漉漉篇
胡奎（元代）

月漉漉，银塘曲。兔影蘸金波，龙绡皱文縠。越女浣纱归，双蛾湿秋影。

移舟明镜中，露下菱花冷。
苦热中寄舒员外
白居易（唐代）

何堪日衰病，复此时炎燠。厌对俗杯盘，倦听凡丝竹。

藤床铺晚雪，角枕截寒玉。安得清瘦人，新秋夜同宿。

非君固不可，何夕枉高躅。
雪夜观象阙待漏
张少博（唐代）

残雪初睛后，鸣珂奉阙庭。九门传晓漏，五夜候晨扃。

北斗横斜汉，东方落曙星。烟氛初动色，簪佩未分形。

雪重犹垂白，山遥不辨青。鸡人更唱处，偏入此时听。
送吴学士视篆南京予旧领此职
严嵩（明代）

二年相逐喜同声，几度尘沙并辔行。新握院章当妙选，重吟江辔动离情。

蓬瀛地接金銮近，城阙天开晤嶂清。借问旧堂脩竹在，壁间虚薄愧题名。
沙堤行·呈裴相公
张籍（唐代）

长安大道沙为堤，早风无尘雨无泥。
宫中玉漏下三刻，朱衣导骑丞相来。
路傍高楼息歌吹，千车不行行者避。
街官闾吏相传呼，当前十里惟空衢。
白麻诏下移相印，新堤未成旧堤尽。
秋怀
连文凤（宋代）

天高正寥泬，深夜群动阒。
秋声从何来，淅沥复萧瑟。
须臾忽澎湃，愁思若凄恻。
罢琴试静听，纷纷鸣四壁。
有如贾少年，流涕重太息。
时事已凄凉，挽仰一今昔。
嗟余复何言，抱此长戚叔。
九日阻雨简高侍御（时与高公近邻）
皎然（唐代）

江上重云起，何曾裛□尘。不能成落帽，翻欲更摧巾。

素发闲依枕，黄花暗待人。且应携下价，芒屦就诸邻。
次韵许深父
张栻（宋代）

下瞰寒江百尺坡，小松新种也婆娑。
栽培拟待凌云日，眼底浮花奈若何。
七月十二日携儿侄西村观获示之以诗
吴敏树（清代）

人生须饱腹，农事其本根。安坐而取食，愧耻何可言。

我曹蒙祖泽，以有此田园。儒衣吓乡里，道义未能敦。

秋成属登稼，耞板响朝昏。间携小儿子，观获前山村。

割把汗流体，打取兼劳烦。岂敢惜艰苦，颗粒天地恩。

儿曹嗜果饵，且饭意不存。那知养命主，农夫尔宜尊。

古人出躬耕，立功弥乾坤。游闲了一生，不如犬与豚。
冬日书事
魏野（宋代）

一月天不暖，前村到岂能。
闲闻啄木鸟，疑是打门僧。
松色浓经雪，溪声涩带冰。
吟余还默坐，稚子问慵应。
波罗岭早行
金玉麟（清代）

夹道危岩壁立悬，青余一线望中天。镫随斜月光无定，铃飐乾中响不圆。

千里驰驱经绝塞，五更雨雪逼残年。归期准与寒梅约，粥鼓香花腊八前。
记梦
刘克庄（宋代）

父兄诲我髧髦初，老不成名鬓发疏。
纸账铁檠风雪夜，梦中犹诵小时书。
龙磨角石
张诩（明代）

老龙数十头，时来此磨角。渠为霖雨牵，我被烟霞缚。
瘴邕州往镇南关
张岳（明代）

隔年梅雨记重游，风景依稀潦瘴收。老去筋骸惭枥马，谁将华瘴博蜗牛。

孤光冉冉泷头月，双橹迢迢天际舟。夜数星辰翻百念，非关乡国起离忧。
次韵次卿鸣琴终日二绝 其二
周紫芝（宋代）

平生有味在朱弦，想得清风入指寒。小阁香消帘不捲，知君不为俗人弹。
解官抵家口号 其二
区益（明代）

自解朝绅间桂坛，秋风摇落切云冠。荒涂久矣横今古，莫道人间隐不难。
次韵送邓祭酒 其一
员兴宗（宋代）

雪态垂垂鬓两边，官身底事厌蓬旋。秋风莼鲙归张子，春草池塘赋惠连。

诗卷清思出冰玉，扁舟活计任湖天。南山得去初心遂，冷笑襄阳孟浩然。
更漏子·春夜阑
牛峤（唐代）

春夜阑，更漏促，金烬暗挑残烛。惊梦断，锦屏深，两乡明月心。
闺惊碧，望归客，还是不知消息。辜负我，悔怜君，告天天不闻。
玉楼春 京市舞女
吴文英（宋代）

茸茸狸帽遮梅额。金蝉罗翦胡衫窄。乘肩争看小腰身，倦态强随闲鼓笛。问称家住城东陌。欲买千金应不惜。归来困顿殢春眠，犹梦婆娑斜趁拍。
江城子（黄宪生日代作）
洪适（宋代）

江如罗带抱山青。好风轻。五云横。北斗南边，烨烨使华星。两路平反多少事，培吉德，赍长生。

当年乌府振冠缨。稔英声。起鹏程。垂上丹霄，回首志澄清。雪片深深梅著子，归路近，看和羹。
蒙恩易镇豫章丐假还乡途中偶成十七首
吴芾（宋代）

中夜不能眠，颇疑天有雨。
寒燠自古然，不应冷如许。
道中口占呈翁养源
李处权（宋代）

山行密雨来纷纷，过午人家犹掩门。
水寒鸥鸟亦亡赖，烟湿梅花如欲言。
顿忘客子怀抱恶，可喜丈人颜色温。
而今何计百年事，乞与清诗当绿樽。
怀高真动二首
贯休（唐代）

知尔今何处，孤高独不群。论诗唯许我，穷易到无文。

贳酒儿穿雪，寻僧月照云。何时再相见，兵寇尚纷纷。

久别无消息，今秋忽得书。诸孤婚嫁苦，求己世情疏。

乱甚无乔木，溪多不钓鱼。只应金岳色，如尔复如余。
寿成惠圣慈佑太皇太后阁春帖子
卫泾（宋代）

刁斗辕门五夜深，思齐文母正关心。
身临大练无他费，汤沐先捐钜万金。
道中寄同舍
孙应时（宋代）

风声卷芦竹，雪意满江天。
水落石可数，沙寒鸥自眠。
回头渺城郭，留眼寄山川。
老去重来否，吟馀一惘然。
感事赠周子寿二首
刘应时（宋代）

丹丘有鸾凤，天朝思羽仪。
祥风挽不前，箫韶将致之。
我生幸良觌，九苞容一窥。
矫首望阿阁，自笑枪榆卑。
缑氏拜陵回道中呈李舍人少尹
窦牟（唐代）

忽忝诸卿位，仍陪长者车。礼容皆若旧，名籍自凭虚。

上路花偏早，空山云甚馀。却愁新咏发，酬和不相如。
和双溪五首
曹勋（宋代）

别去仙山今几春，客心牢落渴生尘。
建溪寄向双溪去，一饮还应念故人。
少年游（西湖）
周端臣（宋代）

四山烟霭未分明。宿雨破新晴。万顷湖光，一堤柳色，人在画图行。

清明过了春无几，花事已飘零。莫待斜阳，便寻归棹，家隔两重城。
同君俞、季永步至普济寺，晚泛西湖以归，得
杨万里（宋代）

阁日微阴不碍晴，杖藜小倦且须行。
湖山有意留侬款，约束疏锺未要声。
题梅
赵孟淳（宋代）

雪意垂垂浸碧虚，香生一楼上琴书。
何须百万西湖宅，遇有梅花便可居。
晚泊遇雪
杨时（宋代）

向晚惊风急，飘零雪满坰。
气升去羃羃，天远月冥冥。
寒色终无赖，丰年漫寄声。
餔糟吾不惯，强醉复还醒。
壁间所挂山水图
李廌（宋代）

老骥无能空在闲，苜蓿既饱思行山。
谁知八幅分向背，恍如百里随跻攀。
云烟蒙蒙心共远，草树阴阴日将晚。
一声幽鸟隔前溪，万古回春来叠巘。
凉风彷佛飞清霜，奉身九折思王阳。
嗟我胡为不自爱，逐物颠倒轻余光。
瓜篱活计知何日，相对无言搔短发。
芒鞋竹杖请自在，皎皎吾身真匪石。
建德县作
刘弇（宋代）

铜官南部号无事，烟火萧条数百家。令尹印章希搭纸，里胥邦赋半催茶。

山稠别限番君国，潦暗疑通海客槎。石磴落当萧寺面，怜渠清绝好生涯。
早春山中
方岳（宋代）

吟入梅花倚树腰，不知声撼雪飘飘。
山翁只道春无力，半日黏须未肯消。
山中杂言
吴锡畴（宋代）

得失升沈是与非，纷纷世上局如棋。
白云谷口横遮断，万事山中总不知。
次李商隐无题韵四首 其二
江源（明代）

太史遗编细读来，纷纷群议动如雷。谩讥阳子上书晚，更叹陈汤斩馘回。

此日降戎真上策，清时鸣凤仗多才。坐看今古成何事，袖拂青萍念未灰。
叙吟二首
李中（五代）

往哲搜罗妙入神，隋珠和璧未为珍。

而今所得惭难继，谬向平为著苦辛。

成僻成魔二雅中，每逢知己是亨通。

言之无罪终难厌，欲把风骚继古风。
孺朗携酒过明叔山房同赋
黎邦琛（明代）

十年琴酒约，此度更相仍。病思慵司马，诗情见杜陵。

竹云苍自落，兰醑碧如澄。闻说南楼上，新凉正可乘。
秋日与知言学士
释永颐（宋代）

水落小山浮，山人上下游。
月岩烟桂晚，风浦石兰秋。
食芰渔溪宿，烹葵野馆留。
肩吾相对坐，清话不知休。
己丑重九同臣休无咎无倾两叔云五登胶山绝顶各分扇头韵
安琚（清代）

振衣直上万峰盘，海色湖光眼界宽。石上坐谈红日近，林端呼啸碧云寒。

暮年兵火悲离散，此日樽罍幸聚欢。险仄世途应历遍，漫将萸菊醉中看。
宫词 其三十八
王仲修（宋代）

长生殿里更阑后，乞巧楼前月上时。河汉玉梯三十六，不知谁见画蛾眉。
用前人韵赋招隐
文天祥（宋代）

钓鱼船上听吹笛，煨芋炉头看下棋。
賸有晚愁归别浦，已无春下到端闱。
去年尚忆桃红处，好景重逢橘绿时。
珍重山人招隐意，猿啼鹤啸白云飞。
司空赠太傅康国韩公挽辞五首
苏颂（宋代）

文物衣冠萃一门，如公终始见舆言。
三登庆历三人第，四入熙宁四辅尊。
继世拜封前及后，并时当政弟连昆。
汉袁杨与唐萧杜，更有清风在裔孙。
北寺
苏轼（宋代）

唐初传有此，乱后不留碑。
畏虎关门早，无村得米迟。
山泉自入瓮，野桂不胜炊。
信美那能久，应先学忍饥。
贺新郎·国脉微如缕
刘克庄（宋代）

实之三和有忧边之语，走笔答之。

国脉微如缕。问长缨何时入手，缚将戎主？未必人间无好汉，谁与宽些尺度？试看取当年韩五。岂有谷城公付授，也不干曾遇骊山母。谈笑起，两河路。
少时棋柝曾联句。叹而今登楼揽镜，事机频误。闻说北风吹面急，边上冲梯屡舞。君莫道投鞭虚语，自古一贤能制难，有金汤便可无张许？快投笔，莫题柱。
蟾宫曲·金陵怀古
卢挚（元代）

记当年六代豪夸，甚江令归来，玉树无花？商女歌声，台城畅望，淮水烟沙。问江左风流故家，但夕阳衰草寒鸦。隐映残霞，寥落归帆，呜咽鸣笳。
福长老绘师像请赞
释法薰（宋代）

施不犯令，用无病药。
笑有祖已来，错会者多。
将纳僧珍财，尽底籍没。
空腹高心，有年无德。
就中一处最堪怜，车子横推向途辙。
颂古十七首
释师观（宋代）

虚空迸裂，当处超越。
堪笑云门，多这一橛。
雪销
艾性夫（元代）

红日行天熨绛绡，一番阳长便阴消。
青山又现本来面，瘦竹方伸久折腰。
枯沼暗通泉细细，晴檐忽听雨萧萧。
独怜点入吟翁鬓，费尽东风不肯销。
题妙庭观
李浃（宋代）

风驭云车去几年，空余故迹锁苍烟。
古来信有神仙事，莫漫诗成谢自然。
谢赵令载酒
黄庭坚（宋代）

邂逅相将倒一壶，看朱成碧倩人扶。
欲眠甚急须公去，能略陶潜醉後无。
送元侍御充使湖南
皇甫曾（唐代）

云梦南行尽，三湘万里流。山川重分手，徒御亦悲秋。

白简劳王事，清猿助客愁。离群复多病，岁晚忆沧洲。
鹡鴒
连文凤（宋代）

朝兮呼相食，莫兮呼相集。
行行水之湄，止止原之隰。
行止相与言，慎勿罗纲入。
君看禽鸟心，犹念在原息。
嗟哉郑氏子，糊口不自给。
句
杨备（宋代）

生来葬鱼腹，死后触龙鳞。
论董书绝句 其二
张照（清代）

始信神仙自有真，珊瑚骨节玉精神。不教三斗尘销尽，碧落宁容著此身。
题画
韩宜可（明代）

西风洞庭波，落日苍梧野。挈兹瑶芳枝，将以遗行者。
辰阳舟次蒋春岩观察绍宗 其三
黄本骥（清代）

前身应是此花身，到处先逢送酒人。开向霜天还倔强，移来月地倍精神。

英餐楚泽情非俗，秀撷陶篱句始真。三径莫嫌颜色淡，胸怀原不染纤尘。
刘超
徐钧（宋代）

步侍车舆幽厄中，犹将古训启君衷。
他时改葬怀瞻望，可见当年授受功。
池荷
许及之（宋代）

高高碧盖拥红衣，拍拍方塘漾渺瀰。前竹后松相映带，香风何自透禅扉。
寄魏鹤台并呈虚舟
方回（元代）

损益相因俯仰间，人才世事颇相关。
熙丰消息黄龙府，濂洛源流白鹤山。
此道不随高岸改，吾徒宁作野云閒。
世家但保书灯在，莫羡云霄玉笋班。
辇下春怀十绝呈赵达夫 其五
刘弇（宋代）

杨柳丝间黄栗留，杏花枝底碧遮油。一鞭归兴输年少，十日香尘卷日流。
诗呈同院诸公 其三
曹辅（宋代）

富贵心非愿，山林首重回。拂衣清世外，筑室白云隈。

杜口同摩诘，忘形学子来。斯游行欲遂，聊此接群才。
菩萨蛮·春风试手先梅蕊
赵令畤（宋代）

春风试手先梅蕊，頩姿冷艳明沙水。不受众芳知，端须月与期。
清香闲自远，先向钗头见。雪后燕瑶池，人间第一枝。
茉莉花
王右丞（宋代）

欹烟裛露暗香浓，曾记瑶台月下逢。
万里春回人寂寞，玉颜知复为谁容。
香严童子沈薰鼻，姑射仙人雪作肤。
谁向天涯收落蕊，发君颜色四时朱。
跋陆务观剑南诗藁二首 其二
杨万里（宋代）

剑外归乘使者车，浙东新得左鱼符。可怜霜鬓何人问，焉用诗名绝世无。

彫得心肝百杂碎，依前涂辙九盘纡。少陵生在穷如虱，千载诗人拜蹇驴。
次石湖送炭韵赠龚养正三首
陈造（宋代）

寒谷冰崖底著身，望晨疑寝越王薪。
今年未办巡簷笑，急雪阴风肯贷春。
侍宴华光殿曲水奉勑为皇太子作诗 二
谢朓（南北朝）

大横将属。
会昌已命。
国步中徂。
宸居膺庆。
玺剑先传。
龟玉增映。
宗尧有绪。
复禹无竞。
寄兰江鞠评事
赵湘（宋代）

东望堪思捧刺时，姓名相齿有人知。
公堂伴语山光入，秋阁尝茶树影移。
石上琴尊从赏月，水边台榭许题诗。
重因送客留连甚，长记还家不敢辞。
和梅花百咏诗 其三十 接梅
王夫之（明代）

裁素纫红半臂嵌，缝成知费手掺掺。新恩特赐加绯服，仍带银鱼旧日衔。
偕蹈中过书坞归二十韵
周南（宋代）

我坞须君到，兹行说几时。
喜来衣裹少，勇出岸头维。
篙节探渠衣，灯笼上酒瓻。
乱蛙嘈沮洳，警犬候笆篱。
阙白瞻林罅，排苍架月规。
浣絺棂易透，洁榻帚难施。
落弹如梅熟，抛簪似笋遗。
橘包收夕润，杉彩漾朝曦。
漆椀湖鱼莹，瓷瓯釜粥糜。
驰肩高木荫，安膝下亭茨。
散地今兹见，荒蹊过者谁。
诡求诸老记，留下故人诗。
惫干宵中复，佳眠旦起迟。
衣篝宽女送，药剂切兄医。
仆点昏来窊，船樁泊定移。
句材当面逼，天巧古人窥。
还往枫桥路，低徊秦伯祠。
比君多数岁，把卷忆吾师。
八月登秔稻，西风理钓丝。
未嫌墟曲小，来赴野塘期。
月禅人出丐求颂
释正觉（宋代）

踏雪到人家，投机的不差。
月魂通水脉，春信入梅华。
去觅炊香许，来宽束篾些。
上方分佛事，先我过毗耶。
远将归
傅若金（元代）

远将归，恨归晚。通州河头有船雇，行人将归不言远。

人家生子少离乡，一生长在父母傍。自怜出入无年月，北走京师南走越。

他人富贵轻贫贱，一日金多弃乡县。小官禄薄何足为，得及父母康强时。

说著还家客心喜，此身虽贫亦不耻。
雨雪杂下
郑獬（宋代）

楚江云暖冻未得，雪粒飘来著地稀。
恰似小园寒食后，梨花零乱雨中飞。
秦溪春泛
朱光暄（清代）

一舟汎汎落晴烟，望断秦峰百尺巅。牧笛数声寒食路，酒旗十里杏花天。

帆随春水风中饱，云在青山缺处眠。好是寻芳三月里，泊堤新涨正涓涓。
赠柳喜得嵩山法门自号嵩山老（一作赠柳先生）
皎然（唐代）

一见嵩山老，吾生恨太迟。问君年几许，曾出上皇时。
燕居十六首 其十
彭龟年（宋代）

为利较锱铢，真成小丈夫。脂肥不满腹，罪已塞堪舆。
秋兴
陆游（宋代）

去秋尚十日，轩窗夕已凉；露草黏湿萤，坏壁啼寒螿。
丈夫志四海，临书慨以慷。
白发忽如此，惟有归耕桑。
药饵且枝梧，邻曲相扶将。
岂无瓮中酒，老病不能觞。
南山有归处，岁晚柏已行。
下从吾亲游，此事岁月长。
招王诗人雪塘过小园看梅
周伦（明代）

阖闾词客来娄曲，楚楚梅花照碧浔。白发素心浑不改，疏枝冻蕊自能禁。

孤山此日为幽伴，浣水何时听细吟。花径东风长日扫，莫愁荒草步难寻。
江山道中蚕麦大熟三首
杨万里（宋代）

衢信中央两尽头，蚕麰今岁十分收。
穗初黄後枝无绿，不但麦秋桑亦秋。
雨霁庭药芬郁
徐祯卿（明代）

炎曦代暮节，溽景布萋阴。迎风抗高馆，疏牖匝重林。

百卉熙嘉月，洽土重丰霖。中庭始及霁，芳蕤忽以森。

即事寡喧垢，投足类幽深。朝艺植余杖，时还散我襟。

处世常希寂，委顺故怡心。何必东山下，考筑始投簪。
绿头鸭（七夕）
辛弃疾（宋代）

叹飘零。离多会少堪惊。又争如、天人有信，不同浮世难凭。占秋天、桂花散采，向夜久、银汉无声。凤驾催云，红帷卷月，泠泠一水会双星。素杼冷，临风休织，深诉隔年诚。飞光浅，青童语款，丹鹊桥平。
看人间、争求新巧，纷纷女伴欢迎。避灯时、彩丝未整，拜月处、蛛网先成。谁念临州，萧条官舍，烛摇秋扇坐中庭。笑此夕、金钗无据，遗恨满蓬瀛。欹高枕，梧桐听雨，如是天明。
风入松·素馨柎萼太寒生
史达祖（宋代）

素馨柎萼太寒生。多翦春冰。夜深绿雾侵凉月，照晶晶、花叶分明。人卧碧纱幮净，香吹雪练衣轻。频伽衔得堕南薰。不受纤尘。若随荔子华清去，定空埋、身外芳名。借重玉炉沈炷，起予石鼎汤声。
司天台－引古以儆今也
白居易（唐代）

司天台，仰观俯察天人际。羲和死来职事废，

官不求贤空取艺。昔闻西汉元成间，上陵下替谪见天。

北辰微闇少光色，四星煌煌如火赤。耀芒动角射三台，

上台半灭中台坼。是时非无太史官，眼见心知不敢言。

明朝趋入明光殿，唯奏庆云寿星见。天文时变两如斯，

九重天子不得知。不得知，安用台高百尺为。
句
赵汝腾（宋代）

蕙菊未开倾竹叶，柴桑有梦绕篮舆。
天净沙·秋
白朴（元代）

孤村落日残霞，轻烟老树寒鸦，一点飞鸿影下。青山绿水，白草红叶黄花。
岁暮书怀寄林玉溪
戴复古（宋代）

衮衮日不暇，看看岁又徂。
一生赋茅屋，几度换桃符。
天肯容吾老，人皆笑我迂。
玉溪何所见，时复问诗癯。
初还京师寓止府署偶题屋壁
郑谷（唐代）

秋光不见旧亭台，四顾荒凉瓦砾堆。

火力不能销地力，乱前黄菊眼前开。
赠昭应沈少府
李洞（唐代）

行宫接县判云泉，袍色虽青骨且仙。鄠杜忆过梨栗墅，

潇湘曾棹雪霜天。华山僧别留茶鼎，渭水人来锁钓船。

东送西迎终几考，新诗觅得两三联。
贺郑丞相
厉寺正（宋代）

天地钟奇在鄞鄮，代产真儒传衮绣。
明良千载会风云，虎拜万年同国寿。
过白沙渡得长句呈澹庵先生
杨万里（宋代）

收红拾紫消几许，也费一春强半雨。
不辞长江万波阻，来听先生夜深语。
尚忆向来待樽俎，微雪斜飞小梅吐。
先生半酣染霜免，金章玉句空万古。
今年寒食还相聚，明年寒食知何处？
只道先生押班去，不道门生折腰苦。
早秋有怀寄赵华颠
陈纪（宋代）

一叶井梧落，微凉生瘦藤。
老兼秋共至，衰与病相仍。
砌近蟲号枕，檐疏雨翳灯。
熏炉对经卷，清似住山僧。
寂光寺
王献臣（宋代）

霸业何劳问废兴，前人楼阁后人登。
海山有籍归真主。云物无人属野僧。
饮鹿澄潭环细浪，啼猿拱木网寒藤。
纷华不见旧时事。惟有禅龛空报澄。
玉楼春
马子严（宋代）

南枝又觉芳心动。慰我相思情味重。陇头何处寄将书，香发有时疑是梦。

谁家横笛成三弄。吹到幽香和梦送。觉来知不是梅花，落寞岁寒谁与共。
句
张顺之（宋代）

白水一泓澄，兹山定玉骨。
题吴氏四贤堂 其一 沆
罗鉴（宋代）

河汾续经罢，洙泗还清风。深衣大带垂，身退道则丰。

一编通言在，万古无盲聋。遗像今伟然，吾敬环溪公。
皇祐亲享明堂六首 其五 酌献用《孝安》。
郊庙朝会歌辞（宋代）

艺祖造邦，二宗绍德。肃雍孝享，登配圜极。先训有开，菲躬何力。

歆馨锡羡，保民丽亿。
赠答诗十绝 其三 自怜
郭之奇（明代）

自怜十五画长眉，暗壁低头未几时。此际相逢君莫问，如今正好共箫吹。
宫词
张公庠（宋代）

显谟延阁照西清，玉轴牙签各有名。
圣略秘机贻万世，君王垂拱致升平。
山寺看海榴花
刘言史（唐代）

琉璃地上绀宫前，发翠凝红已十年。

夜久月明人去尽，火光霞焰递相燃。
寓泊金陵寻王荆公陈迹
贺铸（宋代）

晚泊扁舟一问津，依然节物思羁人。
江山月照六朝梦，桃李风羁三月春。
宅枕谢公墩下路，诗寻萧寺壁间尘。
可须樽酒平生约，长望西州泪满巾。
和答括苍龚彦质
程公许（宋代）

不惯参禅不学仙，不婚不宦忽华颠。前身疑是林和靖，好句多于谢惠连。

投赠颇堪华锦绣，择交当胜佩韦弦。鸡虫得失何时了，洗耳松风共醉眠。
留侯
吕本中（宋代）

留侯下邳时，豪气或未除。晚节欲轻举，效在黄石书。

其书本无言，一叹三呜呼。彼公实天人，识此鹓凤雏。

良田有芜秽，令子痛自锄。万事不得已，一身常晏如。

袖手默无语，四方瞻步趋。不知隆准公，果能知子无。

小儿荀彧辈，下及崔浩徒。谓能明子心，此语亦已诬。

不能处其知，正足杀其躯。所恨生已晚，圣门无坦途。

学不尽其才，未免风俗驱。诗书在煨烬，子何不回车。

试问礼之本，更观心地初。
广州谒大忠祠
邓廷哲（清代）

忠臣遗庙肃江皋，欲剪溪花荐浊醪。夜半鹃啼柴市血，秋深风浊海门涛。

卧楼气作山河壮，战舸魂擎日月高。天不怜孤那可问，佗城怅望倍萧骚。
中秋陪张龙图晏射堂初夕阴酒行顿解喜而成咏
司马光（宋代）

飞盖共徘徊，西园高宴开。
秋云惜明月，留待庾公来。
早春山斋即事
朱福田（清代）

山斋兀坐久忘机，镇日閒吟客到稀。花气一林初过雨，春寒二月转添衣。

浴波水鸟破烟立，断线风鸢掠地飞。目极平原芳草色，东风绿遍钓鱼矶。
至南安军第七十八
文天祥（宋代）

短日行梅岭，天门郁嵯峨。
江西万里船，归期无柰何。
山中
司空图（唐代）

全家与我恋孤岑，蹋得苍苔一径深。逃难人多分隙地，

放生麋大出寒林。名应不朽轻仙骨，理到忘机近佛心。

昨夜前溪骤雷雨，晚晴闲步数峰吟。
戏舜俞游西湖
邹浩（宋代）

湖光收尽只芙蕖，决眦飞来白鸟孤。想见城南葛藤老，又将心境示妻孥。
药圃
徐安国（宋代）

满山绿叶与红英，琼圃皆由种植荣。翻笑无人继真迹，灵芝惟望自天成。
酬别周从事二首
白居易（唐代）

腰痛拜迎人客倦，眼昏勾押簿书难。

辞官归去缘衰病，莫作陶潜范蠡看。

洛下田园久抛掷，吴中歌酒莫留连。

嵩阳云树伊川月，已校归迟四五年。
柬崔心孚
叶道源（清代）

彭门流落久，慰我意深深。不作感恩语，恐违知己心。

干戈孤士愤，猿鹤故山吟。赖有机云在，醇醪夜共斟。
谢惠山花菜
韦骧（宋代）

铃下雕盘送，山蔬雅惠沾。乱丝银鲫鲙，交叠玉龙髯。

日膳荣分美，晨羞荷见添。题诗授来使，珍重岂知餍。
即事
吴融（唐代）

抵鹊山前云掩扉，更甘终老脱朝衣。晓窥青镜千峰入，

暮倚长松独鹤归。云里引来泉脉细，雨中移得药苗肥。

何须一箸鲈鱼脍，始挂孤帆问钓矶。
武夷九曲棹歌 其四
黄毓祺（明代）

四曲倚棹歌，古洞一何旷。空中有天鸡，飞来此中唱。

其下苍龙蟠，深碧不可量。惟有晚峰青，兀然无舌相。

奇特事如何，演出一大藏。
偈颂六十五首 其四十三
释咸杰（宋代）

六月炎炎如火热，谁知冷处胜冰雪。红尘闹市等个人，七佛轨冰都漏泄。

报龙王，须福护，大千捏聚为檀度。一言劄住万机通，自然光壮少林风。
明朝是岁除
胡仲弓（宋代）

明朝是岁除，萍梗身如寄。年光马行疾，时事令人醉。

直语显官嗔，上书明主弃。但作送穷文，慎勿言灾异。
贻李道士
黄裳（宋代）

道士初来鹤衣白，无事猖狂走南北。偶得秘诀烟霞间，鬼谷先生眼睛碧。

谓我当接王公谈，且与天庭二分术。傥来已感仙翁灵，占梦梦中宜自惊。

妙光照物乃是道，结庐归去南山青。
韩退之《孟郊墓铭》云：以昌其诗。举此问王定国，当昌其身耶，抑昌其诗也？来诗下语未契，作此答之
苏轼（宋代）

昌身如饱腹，饱尽还当饥。昌诗如膏面，为人作容姿。

不如昌其气，郁郁老不衰。虽云老不衰，劫坏安所之。

不如昌其志，志壹气自随。养之塞天地，孟轲不吾欺。

人言魏勃勇，股栗向小儿。何如鲁连子，谈笑却秦师。

慎勿怨谤谗，乃我得道资。淤泥生莲花，粪壤出菌芝。

赖此善知识，使我枯生荑。吾言岂须多，冷暖子自知。
木兰花（二月二十六日晚雨，集客湖上）
叶梦得（宋代）

花残却似春留恋。几日余香吹酒面。湿烟不隔柳条青，小雨池塘初有燕。

波光纵使明如练。可奈落红粉似霰。解将心事诉东风，只有啼莺千种啭。
水调歌头（秦寿之生日）
王之道（宋代）

暑雨湿修竹，凉吹入高檐。鹭洲钟阜如画，霁色为秾纤。槛外藕花无数，妆点休祥嘉应，不觉有秋炎。谪仙堕人世，香雾郁重帘。

富才艺，强记览，三万签。须信公侯有种，道义自相渐。此去腰金佩玉，回视依莲泛水，岁月亦何淹。称觞还戏彩，无惜醉厌厌。
卢山兵后得房希白书知弟谦消息
麻革（元代）

闻道王师阻渭津，卢山以后陷兵尘。军行万里速如鬼，风惨一川愁杀人。

乱后仅知家弟在，书来疑与故人亲。梦中亦觉长安远，回首关河泪满巾。
和文丞相六歌 其二
郑思肖（宋代）

我忆二王血泪垂，一丝正统悬颠危。士卒零落若霜叶，阵前将军今有谁。

以舟为国大洋里，万死一生终安归。至痛无声叫不响，皇天皇天知不知。

呜呼再歌兮歌孔悲，风雨骤至昼冥迷。
九日家中
陈与义（宋代）

风雨吴江冷，云天故国赊。
扶头呼白酒，揩眼认黄花。
客梦蛩声歇，边心雁字斜。
明年又何处，高树莫啼鸦。
浪淘沙
欧阳修（宋代）

万恨苦绵绵。旧约前欢。桃花溪畔柳阴间。几度日高春睡重，绣户深关。
楼外夕阳闲。独自凭阑。一重水隔一重山。水阔山高人不见，有泪无言。
蜀人谣
佚名（唐代）

黑牛无系绊，棕绳一时断。
雪
薛季宣（宋代）

怪得寒风瘦，窗明积渐加。起来裘泼水，逆视竹生花。

厚貌分群裘，新装副六珈。飘零飞落叶，转动绞回车。

无定从高下，忘形变迩遐。郊坰铺毳罽，阶砌撒江沙。

洒壁侵修饰，填坑旋不洼。屋头昂怪兽，山脊走长蛇。

万木枝都亚，中庭石尽遮。狮符蹲陡踞，龙井喷增呀。

扑面轻盈甚，装衣点缀斜。础闲开匣镜，碑仆插梳牙。

同色连千里，虚光合万家。压灾时世重，为瑞老农誇。

势极云天际，威凌冻水涯。凹兜坡崿岝，条突树牙槎。

客子衣裳怯，王孙酒力奢。影浮垂绣幌，香带落梅花。

筛簸知神女，门屯想夜叉。未能三十韵，旋瀹试烹茶。
盘园
马廷鸾（宋代）

云水乡中楼观开，溪山好处兴悠域。
平章风月归茶鼎，管领烟霞付酒杯。
吟骨已成枯鹤瘦，机心莫遣狎鸥猜。
大夫整顿乾坤了，黄帽青鞋归去来。
逍遥咏 其十
赵炅（宋代）

谁人信我说，我说亦非常。苦行分明乐，缘深解即忙。

乖持如似梦，慕道得清凉。影响随声应，玄门可度量。
庶仙片纸见讯云年过七十未为非幸无容局促萦心既佩良规因之自广
王夫之（明代）

素云方西飞，归鸟仍南征。迁流无止势，蠕动况有情。

天宇敞寥无，虚牖延孤清。竹素涵前古，静对终吾生。

故交惠尺书，整襟拜投琼。奖以息吹万，因之返素精。

寓形良有涯，勿为化所惊。
颂古二十六首
释嗣宗（宋代）

不劳车马迹，文王去后无消息。
月华影里钓鱼矶，万古清风长历历。
孤竹吟
屈大均（明代）

我行踰万里，徬徨思故乡。黄鹄虽失所，不从燕雀翔。

驾言登孤竹，东北望边疆。惊沙如白雪，杀气为严霜。

游子一何微，落叶同飘飏。独智世不容，接舆久徉狂。

神龙为蟭螟，白刃莫能伤。大义劫天下，汤武诚不祥。

夷齐忧无臣，叩马空忼慷。白日何昭昭，浮云复茫茫。

吁嗟命之衰，挥涕归首阳。
山中对月有怀高文升
邓雅（元代）

山月皎皎山风清，石泉竹根流细声。故人一月不会面，贱子此细难为情。

援琴再弹调更苦，举杯强饮愁还生。是身安得生羽翼，奋飞直到文江城。
桧树
秦韬玉（唐代）

翠云交干瘦轮囷，啸雨吟风几百春。深盖屈盘青麈尾，

老皮张展黑龙鳞。唯堆寒色资琴兴，不放秋声染俗尘。

岁月如波事如梦，竟留苍翠待何人。
爪茉莉 客中秋病，和陈其年韵
董元恺（清代）

飒飒蛩鸣，萧萧叶响。悲哉秋气，西来朝爽。四时作客，恰三秋、心情微恙。

那更禁泪湿琵琶，江上数峰高唱。乡关何处，万叠云山相向。

阅不尽惊涛骇浪。此身原拟似浮萍，真凄怆。只一七神楼，三杯浮蚁，便是元灵玉酱。
怀爱山
喻良能（宋代）

空陂流水淡泠泠，小立舂锄点远汀。
烟雨半收山更好，知谁不唤作丹青。
杨林桥
吴与弼（明代）

野水平桥路，行行霁景开。地名时记取，他日或重来。
和王才鼎怀钱塘
郑刚中（宋代）

钱塘叛卒又婴城，报至令人失意惊。
天子於今犹自将，藩臣何以不知兵。
官我良吏因循致，庙有成谟次第平。
所惜湖山辛丑后，至今澄洗未曾清。
诏复滨海迁民故业三首 其三
释函是（明代）

死生谁复问身名，尚在屏幪怆倍生。妻子流离今已过，家园存没眼前成。

辞巢社燕先秋恨，泪血啼鹃薄暮情。天道好还凭未得，人心将作感恩平。
陶令
华镇（宋代）

陶令当年亦萧索，犹来篱下醉流霞。闲门今日无人到，赖得寒丛未有花。
赠徐微中画龙
王佐才（宋代）

阴阳变化万物从，其间至神惟真龙。
庸夫俗眼不得见，或跃或潜无定迹。
后来高士探元窟，素缣摹画求形容。
在昔擅名能几人，争为妍巧夸殊力。
东朐徐氏奋奇趣，俊笔醉挥欺古风。
为余好事辄写寄，老鳞苍鬣惊盲聋。
怒抟沧海喷白浪，暗拖暮雨横长空。
双双头角战初罢，奔腾半没寒云中。
只恐霹雳生坐上，扑牙活动拿寰穹。
轩昂当世称独步，贵臣褒誉闻宸聪。
黄金扇成争进入，雄声一日喧深宫。
从此毫端愈珍重，千岁万岁传无躬。
一春吟
邵雍（宋代）

一春九十日，几雨占几半。
花好不成观，心狂未能按。
西窗独酌
陆游（宋代）

却扫衡门岁月深，残骸况复病交侵。
平生所学为何事？後世有人知此心。
水落枯萍黏破块，霜高丹叶照横林。
一樽浊酒西窗下，安得无功与共斟？
夜泊峡口岭山寺 其二
区宇瞻（明代）

丁丁莲漏出山椒，片片蒲帆逗夜潮。香冷不知湍上下，惟闻泉响过僧寮。
种柏寄苏子美
韩维（宋代）

人皆种花我种柏，为此劲性寒不易。
三春虽怜少姿媚，岁暮方看霭颜色。
南堂之南可数到，列树六本翠磔磔。
安得驿使向姑苏，持以赠君比明德。
读史八首 其二 马融
葛胜仲（宋代）

为梁草奏枉忠臣，李固夤缘遂杀身。南郡何须施绛怅，应无面目见时人。
雁塔名
洪亮吉（清代）

大雁塔，小雁塔，进士题名何杂沓。李白杜甫盖代才，可向塔上题名来？
上袁文昌知平江五首
刘过（宋代）

骨秀如仙孕武夷，故教手笔世宗师。
隶分唐汉诸家字，句压陈黄二子诗。
茂苑雨晴花发处，洞庭霜重橘黄时。
尘埃俗使那能此，一段奇功自可知。
和吴龙图韵五首·洗竹
文同（宋代）

斤斧从来到此稀，为撩疏密绕藩篱。
已繁不用饶新笋，纵碍何妨惜旧枝。
风外清音闻曲阁，月中寒影下方池。
想公日在琅玕径，正是棠阴讼少时。
中秋夜醉后同浦渐之步月到君法庭中剧谈千古圣贤无不安于义命各成长句
吕大吕（清代）

秋色溶溶满碧卮，风清露冷出新诗。笙歌院落追欢赏，灯火楼台斗陆离。

岂有儒冠冲怒发，更无尚论不轩眉。君看月到天心处，万里何曾着点翳。
春雪早朝和沈编校
刘攽（宋代）

晓寒初怪客衣重，隐约钟声长乐宫。出户万家横雪里，止车双阙秀云中。

退朝禁柳迎人绿，寓直庭花向日红。纵使著书嘲尚白，会应华发兆非熊。
奉怀罗仲共叔共二友
李弥逊（宋代）

征衫一着字溪东，结友何人继两龚。
寸步相期偶胡越，尺书不断见心胸。
吟边快睹推三语，吏退冥搜想二松。
别后并吞几云梦，锦囊收拾付宾鸿。
送东林寺睦公往吴国
齐己（唐代）

八月江行好，风帆日夜飘。烟霞经北固，禾黍过南朝。

社客无宗炳，诗家有鲍昭。莫因贤相请，不返旧山椒。
夜宿护国寺
李洪（宋代）

积雨长涂淖，禅房卧枕书。
松风醒耳目，梅雨上衣裾。
误着谢公屐，宁宜仲举舆。
前出聊细数，何事拥犀渠。
彭中和有赠松林墨兰一幅许以贶余余因故以墨梅先之既而中和赐报以诗遂次韵复之
郭钰（元代）

往年看花落春后，金茎琪树山中少。江上老梅回瘦枝，写入山窗自妍好。

君家雪壁宜挂之，繁花不逐东风老。共怜缟袂染缁尘，何惜浮云翳晴昊。

闻君旧贮书画多，松林墨兰香未磨。夺取锦袍吾岂敢，缠绵正好如松萝。

常笑虎头每痴绝，不见人间鸿爪雪。何当来往玩心情，梅有高标兰有德。
天边风露楼漫题
卢珏（宋代）

十二阑干俯碧溪，凭高一览万山低。
晴滩历历轻帆上，烟树山山幽鸟啼。
但觉兴随流水远，不知身与白云霁。
年来先寄东君信，多种梅花在屋西。
咏虾蟆
蒋贻恭（五代）

坐卧兼行总一般，向人努眼太无端。

欲知自己形骸小，试就蹄涔照影看。
答康乐秋霁诗
谢瞻（南北朝）

夕霁风气凉，闲房有馀清。开轩灭华烛，月露皓已盈。

独夜无物役，寝者亦云宁。忽获愁霖唱，怀劳奏所诚。

叹彼行旅艰，深兹眷言情。伊余虽寡慰，殷忧暂为轻。

牵率酬嘉藻，长揖愧吾生。
次韵圣和还玉京师途中见寄
刘挚（宋代）

郊原新雨静纤埃，路下霏烟白玉台。辽鹤应悲里中旧，仙凫今玉日边回。

云端心望高堂喜，马上诗寻故社来。牢落不才疏世者，尚贪斗粟变蒿莱。
刘缓斋同甲会诗
张宁（明代）

潞公昔为同甲会，四老煌煌尽时贵。如何不见布衣人，可是名高绝流辈。

功名富贵如浮云，眼前谁是无怀民。康衢却喜儿童语，寿域须教草木春。

太平四海归皇极，道统光华连出日。一百年来养育恩，普天率土皆头白。

海滨野老何萧然，风流不让他人前。十人六百二十岁，同甲相看真自怜。

僧非凡僧俗非俗，踪迹虽殊志相足。圭璋璜瑾与璠玙，总是良田万金玉。

就中一老何雍容，鸡群野鹤孤飞鸿。丰姿不减紫芝叟，文采或遇青藜翁。

锦肠沁透金壶墨，鬓丝半映笼鹅白。赤壁山前醉月明，垂虹亭下眠秋夕。

江南十月天未霜，寒花晚节生馀香。重阳无雨一冬霁，十有九日如春阳。

楚芳老禅好奇事，便托丹青写幽思。相邀同甲赴同盟，遇水乘舟陆乘骑。

山殽野簌充行厨，传觞促令相歌呼。林间似有鬼神动，青天湛若星辰孤。

功名富贵知何有，万事纷纷尽刍狗。千年一度黄河清，几人解饮同年酒。

古来戊子与甲辰，大小雌雄何足陈。清风素节图中事，一笑浑忘洛下春。
宋中十首 其八
高适（唐代）

五霸递征伐，宋人无战功。解围幸奇说，易子伤吾衷。

唯见卢门外，萧条多转蓬。
十一月十八日蒙恩再领冲佑邻里来贺谢以长句
陆游（宋代）

绿章封事彻虚皇，黄纸除书降野堂。
海上春常探先到，壶中日已不胜长。
冰衔再署仙班贵，鹤料重支玉粒香。
便挂朝冠亦良易，金铜茶笼本相忘。
续感兴二十五首 其二十二
方一夔（宋代）

金陵旧长安，谯郡今丰沛。吴州对楚山，二水相萦带。

团团清淮月，久落青天外。长江穴岷峨，奔迫走吴会。

一朝金翅飞，万丈铁锁碎。列郡空崚嶒，故国馀丛荟。

升高望中原，极目了河岱。大运有奔沦，兴废更百代。

客行秋风早，中路乏资贷。归寻旧蓑笠，独钓吾邦濑。
用前韵再简二首 其一
张纲（宋代）

三复长篇句法新，兰言纫佩更书绅。才高奚啻千人敌，誉过空书一介臣。

莫讶笔端能品藻，定由胸次有经纶。波澜万顷分馀滴，洗尽昏花满眼尘。
和陶形赠影
吴芾（宋代）

吁嗟汝依我，自有此身时。
跬步不相舍，皆随我所之。
使汝动必正，端本皆在兹。
念我已衰老，自知死有期。
行且与汝别，此心宁不思。
但我不畏死，亦耻涕涟洏。
且把一樽酒，话别汝莫疑。
渊明甫中寿，已作挽歌辞。
和黄朝请
王洋（宋代）

谋身学业愧渊云，急退还惭谷口真。
可是有生同冗长，真成无口费精神。
抽簪早觉宏图远，侧席时闻妙语新。
共道徵君似颜子，升堂今日见诗人。
古艳诗二首
元稹（唐代）

春来频到宋家东，垂袖开怀待好风。

莺藏柳暗无人语，惟有墙花满树红。

深院无人草树光，娇莺不语趁阴藏。

等闲弄水浮花片，流出门前赚阮郎。
近世饮者尊尚苦味有感成诗
李吕（宋代）

悠悠古先酒，麴蘖化为醴。
适口固匪他，诗人咏其旨。
岐黄作本草，甘辛味所纪。
惟清香滑辣，四事世云尔。
孟诜注为苦，自不烛厥理。
至今蔑公论，遂以诜为是。
乖僻随躯嗜，不尔遽遭诋。
气禀炎上作，无与诸胆比。
人情素弗食，尝者为雪耻。
柳家集众药，意在勗诸子。
未闻无其故，反以彼为美。
一呷三掉头，强嚥身耸起。
从来好欢伯，可畏非可喜。
孤负太和名，翻作搅肠水。
因思俗颠倒，类此盖多矣。
大路指为迂，曲径偏践履。
郑声既可恶，满市更盈耳。
憔悴间姬姜，一莸杂兰芷贪浊和者众，
独清竞萋菲。善恶久相淆，
何特酒而已。至当终难掩，
岂必随风靡。革弊会有时，
周道本如砥。
晓渡黄河
王箴舆（清代）

是日出河口，超然益耳目。久不见东流，寒光夺晨旭。

其声烂不收，澒洞若犄角。我心际无外，幻想九丁凿。

自天而下之，中凡几万曲。一气所簸扬，何须辨清浊。

古来大圣人，疏排绝梱束。孔德斯为容，控搏乃相触。

海上有神仙，周天无可欲。无欲斯无为，无为化自足。
鹧鸪天·彻晓华灯照凤城
佚名（宋代）

彻晓华灯照凤城。犹嗔宫漏促天明。九重天上闻花气，五色云天应笑声。频报道，奏河清。万民和乐见人情。年丰米贱无边事，万国称觞贺太平。
沁园春
刘敏中（元代）

万里长风，一夕吹君，飞来自南。想江东渭北，同惊过雁，升高望远，几度停骖。

蓦地相看，茫然皓首，依旧华峰碧玉簪。风雷起，放连宵痛饮，拥席高谈。

君才何地非堪。从此看、恩麻彩凤衔。但平生出处，于心已卜，古人事业，着力须贪。

有道如斯，区区更问，紫绶朱衣青布衫。今秋菊，也为君开早，香满均庵。
原酒
项安世（宋代）

惟天降命，造此芳醇。以养老疾，以奉祭宾。少壮强艾，学仕耕耘。

食焉不暇，何酒之云。世衰道降，礼丧法沦。以酒为膳，每食必陈。

童稚拟老，闺闼僣神。心钳废虑，体缓妨勤。业荒弗竟，行毁弗成。

俊才中画，毅志早惛。勿谓有常，异于湎沉。亵天慢性，其罪则均。

作此自谕，谕我子孙。恐干众怒，勿示外人。
简全真二首
赵蕃（宋代）

我诗每觉就匆匆，君句由来咏叹中。
爱我更能怜我友，谁云南北马牛风。
题云门山，寄越府包户曹、徐起居
孟浩然（唐代）

我行适诸越，梦寐怀所欢。久负独往愿，今来恣游盘。

台岭践磴石，耶溪溯林湍。舍舟入香界，登阁憩旃檀。

晴山秦望近，春水镜湖宽。远怀伫应接，卑位徒劳安。

白云日夕滞，沧海去来观。故国眇天末，良朋在朝端。

迟尔同携手，何时方挂冠。
题李湛溪诗集后
乐雷发（宋代）

楚砧岷葛饱清游，金节银菟照几州。
诗句多如姚少监，行程还似杜参谋。
黄陵夜诵虞妃泣，白帝春吟杜宇愁。
拟问湛溪何处是，梦随闽国弄渔舟。
题曹娥庙
戴汝白（宋代）

哭得江头云气昏，泪痕多化作潮痕。波心万古团团月，疑似曹娥一片魂。
和大著何后部
程公许（宋代）

何侯起胶庠，岿立诸老后。
盐酸空茂桧柏，惊秋笑蒲柳。
平生经空心，短舞要长袖。
白头谒承明，彩闼炳郎宿。
云国一渔舟，顺风轻放溜。
寒化耀荒寒，灵芝茁腐朽。
身间澹无虑，岁熟宜酿酒。
理锵自性观，契得无漏。
咏史四首
卢照邻（唐代）

季生昔未达，身辱功不成。髡钳为台隶，灌园变姓名。

幸逢滕将军，兼遇曹丘生。汉祖广招纳，一朝拜公卿。

百金孰云重，一诺良匪轻。廷议斩樊哙，群公寂无声。

处身孤且直，遭时坦而平。丈夫当如此，唯唯何足荣。

大汉昔云季，小人道遂振。玉帛委奄尹，斧锧婴缙绅。

邈哉郭先生，卷舒得其真。雍容谢朝廷，谈笑奖人伦。

在晦不绝俗，处乱不为亲。诸侯不得友，天子不得臣。

冲情甄负甑，重价折角巾。悠悠天下士，相送洛桥津。

谁知仙舟上，寂寂无四邻。

公业负奇志，交结尽才雄。良田四百顷，所食常不充。

一为侍御史，慷慨说何公。何公何为败，吾谋适不同。

仲颖恣残忍，废兴良在躬。死人如乱麻，天子如转蓬。

干戈及黄屋，荆棘生紫宫。郑生运其谋，将以清国戎。

时来命不遂，脱身归山东。凛凛千载下，穆然怀清风。

昔有平陵男，姓朱名阿游。直发上冲冠，壮气横三秋。

愿得斩马剑，先断佞臣头。天子玉槛折，将军丹血流。

捐生不肯拜，视死其若休。归来教乡里，童蒙远相求。

弟子数百人，散在十二州。三公不敢吏，五鹿何能酬。

名与日月悬，义与天壤俦。何必疲执戟，区区在封侯。

伟哉旷达士，知命固不忧。
鹊桥仙·元家道保
佚名（宋代）

元家道保，白家阿雀，俱生在、五旬有八。喜君得子与同年，怪檐外、鹊□嘲哳。我疑释老，携来付与，人尽说、眉如翠刷。龙门种定入龙门，且早做、韩檠生活。
任价玉馆东园十题 鉴止轩
释德洪（宋代）

小轩临止水，一泓湛寒碧。瞭然见眉须，洞彻尘不隔。

夫子作止观，泾渭不相入。跏趺学僧禅，谛视鼻端白。
谢胡御史寄茶兼简深明
晃冲之（宋代）

谏议茶犹寄，郎官迹已疏。
斜封三道印，不奉一行书。
会远长安去，终临顾渚居。
大江清见底，为问渴如何。
晚泊大富村 其二
李孙宸（明代）

咫尺西樵路，人家别一村。山川淳朴处，井里凿耕存。

有客看游艇，呼童问水源。潮生催解缆，江上正黄昏。
春雪
韩愈（唐代）

新年都未有芳华，二月初惊见草芽。
白雪却嫌春色晚，故穿庭树作飞花。
采莲吟
许志仁（宋代）

湖边日落鸳鸯飞，罗衣香转兰舟移，
莲根断处手满丝。手满丝，
不能理。秋云深。
隔君子。
寓居开元精舍酬薛秀才见贻
许浑（唐代）

知己萧条信陆沈，茂陵扶疾卧西林。芰荷风起客堂静，松桂月高僧院深。

清露下时伤旅鬓，白云归处寄乡心。怜君诗句犹相忆，题在空斋夜夜吟。
临池
严羽（宋代）

乍凉池馆雨初收，菱角莲房共趁秋。独恨碧波浑占却，更无剩水浴沙鸥。
晚夏金江寓居答友生
齐己（唐代）

日日冲残热，相寻入乱蒿。闲中滋味远，诗里是非高。

碧耸新生竹，红垂半熟桃。时难未可出，且欲淬豪曹。
三月二十六日寿于千户八十
程敏政（明代）

辕门齿德重新安，颜色如童发未残。秋水深藏三尺剑，春风初试九还丹。

佳辰谢客心能静，老境看孙梦亦驩。愿把庄椿祝君寿，八千遐算此开端。
答周邦彦觅茶 其二
张祁（宋代）

仇池诗里识焦坑，风味官焙可抗衡。钻馀权倖亦及我，十辈遣前公试烹。
寄处默师
罗隐（唐代）

甘露卷帘看雨脚，樟亭倚柱望潮头。十年顾我醉中过，

两地与师方外游。久隔兵戈常寄梦，近无书信更堪忧。

香炉烟霭虎溪月，终棹铁船寻惠休。
武夷精舍杂咏 观善斋
朱熹（宋代）

负笈何方来，今朝此同席。日用无馀功，相看俱努力。
九日同诸公登涵元塔四首塔之七层　初峻工于是日 其二
郭之奇（明代）

双溪奔注百川随，一砥中流倩客龟。灵杰真关人地力，经营合客鬼神为。

千年自我增孤耸，八代如韩起溺衰。沧海明珠应可见，绿图幡簿未全欺。
和学士秋怀一十五首
李弥逊（宋代）

灵均投老寄潇湘，身后声名日月光。
被谤早知缘薏苡，引年谁复念菖阳。
寄四舍弟
孔武仲（宋代）

赣水南边北势回，层城中起郁孤台。
忆初二陆同登此，喜有阿连相继来。
旧事前游休感叹，清风佳景且徘徊。
天涯未有从□日，百里区区亦象雷。
送春
李覯（宋代）

宜春台上送春归，泪滴金怀不自知。
懊恼黄莺解言语，飞来唯见落花枝。
仁宗皇帝挽词七首
蔡襄（宋代）

声教中原泰，恩仁万国临。
忧勤符帝梦，付与得天心。
箫吹凝寒气，云山敛夕阴。
还期千载后，歌颂莫知深。
点绛唇（家人生日）
毛滂（宋代）

柏叶春醅，为君亲酌玻璃盏。玉箫牙管。人意如春暖。

鬓绿长留，不使韶华晚。春无限。碧桃花畔。笑看蓬莱浅。
拟吴侬曲三首 其三
于谦（明代）

侬在西边郎在东，深堂宅院几重重。浮麦磨来难见面，厚纸糊窗不漏风。
游香社寺
赵善括（宋代）

山水兴方逸，尘埃缚暂宽。
菜肠甘久素，酒颊助微丹。
江阔烟光薄，霜滋叶晕残。
不妨走幽寺，或可叩禅端。
朝鲜途中寄国王十律今录二律 其二
祁顺（明代）

浅薄无由赞盛时，只凭忠赤答恩私。吟多耻售鸡林价，客久常恩凤阙思。

山似留人多北耸，水因归海尽东驰。临岐莫讶辞行赆，杨震从来畏四知。
钦夫和六言再用韵
张孝祥（宋代）

君诗与物俱妙，鄙夫那敢抗衡。芭蕉辟君三舍，笋脯亦须改评。
送戴石屏归天台
陈宗道（宋代）

天台四万八千丈，一根直下寒银浪。
青莲老子夜不眠，往往飞魂到其上。
诗情不灭流白云，千载重见戴叔伦。
莲花峰下赤城洞，芒鞵翻笑山中人。
秋风孤篁八九尺，老面百摺赪铜色。
田文席上摩吟髭，鹘立苍苔烟雨黑。
我家竹屋栖龙冈，夜捣孤月餐寒霜。
醉骑白鹿军峰下，一见赠我青瑶珰。
南山台前春正好，万壑千涯清梦晓。
苍苔石磴抚阑干，往事飞鸿天亦笑。
君今东首回牙樯，我亦西去凌苍苍。
截江桥南春水急，酒酣不记攀垂杨。
军峰江南最高处，我上峰头望君去。
归时定入天台山，举首云音一相雇。
捣衣诗呈水云
王清惠（宋代）

妾命薄如叶，流离万里行。
燕尘燕塞外，愁坐听衣声。
高藤州六观堂
晁说之（宋代）

曾子三省予未能，夫君六观何自入。
天台敖我三观妙，君又三之弥有得。
露下聚散俱已空，电出有无仍不实。
一世假梦暂踟蹰，万缘托幻聊戏剧。
澄渊泡起不离中，端形影见无差忒。
兹惟一心之所发，邈乎此心近不识。
更须止之艮为山，随其观处离非日。
与君相遇紫陌边，不谓我言无不急。
君方度岭驾朱轩，我言之外何所识。
夜分和郑小山韵二首
李曾伯（宋代）

塞上萧萧雨更风，秋来兴味与谁同。
短檠聊和灯前句，长槊休夸马上功。
挽二石弓陪一校，操方寸管较诸公。
到头等是为形役，尽付掀髯一笑中。
答杨使君登楼见忆
白居易（唐代）

忠万楼中南北望，南州烟水北州云。

两州何事偏相忆，各是笼禽作使君。
牛柴
胡健（清代）

漫云牛后逊鸡声，粪出呼柴亦令名。跨灶人惊烟缕缕，登山谁令斧丁丁。

输他榾柮原无累，剩得扊扅更有情。虽不用燔郊上帝，力能调鼎著和羹。
吴兴署中同顾若溪司空徐龙湾太守赋雪中红梅次二公韵 其二
刘介龄（明代）

名园幽胜喜过从，梅雪佳辰雅会同。瑞霭纷披云锦树，明霞缭绕岁寒丛。

虚疑梦入桃源里，错忆诗题杏苑中。自是瑶台春富贵，玉人沉醉倚东风。
舟泊石门忆事有作 其四
赵之谦（清代）

一拳紫石力能扛，异事何来瓦塔双。此日可能惊伯有，我曾深夜辨经幢。
河上
李延兴（元代）

宛宛寒山入莫烟，河流直到寺门前。
店头买酒风吹幔，浦口叉鱼雪满船。
翻覆世情堪大笑，宽闲野屋得清眠。
虚堂月色明如昼，独坐清弹五十弦。
送钱竹岩宰常熟 其二
释居简（宋代）

渊默战纷华，清吟日又斜。尊中常有酒，堂下可施罝。

琴响家家月，春酣处处花。平章风物手，小屈课桑麻。
秋日登丛台集句
卢龙云（明代）

故阁峥嵘已劫灰，倚阑愁立独徘徊。

王侯第宅皆新主，内史文徘祗废台。

诗句乱随青草发，绮罗留作野花开。

但将酩酊酬佳节，鸟度云移落酒杯。
次韵觉心道人游郡园
葛胜仲（宋代）

牢落踰年坐斗州，窥园逢胜辄迟留。招邀风月千章木，收拾峰峦百尺楼。

云叶悠扬疑独鹤，浪花浮动想饥鸥。道人知被烟霞锢，当是空门第一流。
相逢歌
杜甫（唐代）

我行入东川，十步一回首。城都乱罢气萧飒，浣花草堂亦何有。

梓中豪俊大者谁，本州从事知名久。

把臂开尊饮我酒，酒酣击剑蛟龙吼。乌帽拂尘青螺粟，紫衣将炙绯衣走。

铜盘烧蜡光吐日，夜如何其初促膝。黄昏始扣主人门，谁谓俄顷胶在漆。

万事尽付形骸外，百年未见欢娱毕。神倾意豁真佳士，久客多忧今愈疾。

高视乾坤又可愁，一躯交态同悠悠。

垂老遇君未恨晚，似君须向古人求。
访波亭次先祖旧游韵
方茂夫（明代）

垂老清溪念不休，漫随烟水放扁舟。江山笑指空陈迹，童稚今扁半白头。

渔笛自归横浦月，菊花遥望故园秋。百年细记尊前话，泪落吾翁惜旧游。
保宁太君挽词
沈辽（宋代）

继奉荀门好，钦闻孟母贤。凤雏持汉节，鹤寿享天年。

丹旐映落日，新松含夕烟。正应黄壤下，稽首奉金仙。
冬雨不止
游九言（宋代）

忽忽时节改，白日藏光辉。
重阴润九野，小雨纷微微。
苍山寒气润，高林霜叶晞。
田家秋成意，落落乖所期。
旷望独兴怀，戚戚愁寒饥。
事至当复遣，且掩荒园扉。